Návrh na zmenu spôsobu splácania úveru za výstavbu Slovenského ústavu srdcových a cievnych chorôb v Bratislave - Kramáre

	Uznesením vlády SR č.143  z 3.3.1992 bola rezortu zdravotníctva schválená záruka na dlhodobý zahraničný  kapitálový úver v celkovej výške  8 mld. Sk  od FORTIS BANK Brusel a súčasne určené jednotlivým investorom celkové a  ročné limity na výstavbu  6 prioritných stavieb, na ktoré bol  tento úver viazaný. Jednou zo stavieb, na ktoré sa úver vzťahoval bola výstavba vysokošpecializovaného pracoviska s celoslovenskou pôsobnosťou Ústavu kardiovaskulárnych chorôb v Bratislave, dnes Slovenský ústav srdcových a cievnych chorôb v Bratislave (ďalej SÚSCH), kde maximálna cena dodávky vrátane úrokov a ostatných vyvolaných platieb bola schválená vo výške 137.737.662 DEM (2,460 mld. Sk). Stavbu realizovalo belgické konzorcium Tractebel, Besix (COTEBE). Výstavba bola do roku 1997 financovaná nad rámec kapitoly zdravotníctva v zmysle uznesení vlády č.143/1992, 290/1992, 388/1993 a 652/1993 z kapitoly MF SR Všeobecná pokladničná správa. Splácanie úrokov z úveru a splácanie splátok istiny podľa prijatého splátkového kalendára bolo realizované od roku 1997 v polročných splátkach z rozpočtu kapitoly MZ SR. Posledná splátka bude uhradená v prvom polroku 2005. 
	Keďže sa v roku 2004 uvažovalo o novom spôsobe úhrady úveru so štátnou zárukou a to tak, aby mal čo najmenší vplyv na schodok štátneho rozpočtu, boli splátky úrokov z úveru vo výške 11 720 tis. Sk a splátky istiny vo výške 146 070 tis. Sk rozpočtované v kapitole Štátny dlh SR. 
Keďže prechod úveru do štátneho dlhu nie je zabezpečený, v záujme zabezpečenia splácania úveru Ministerstvo financií SR navrhuje, aby sa v rozpočte kapitoly Štátny dlh SR viazali prostriedky vo výške 11 720 tis. Sk na úhradu úrokov, o ktoré bude zvýšený limit výdavkov kapitoly Ministerstva zdravotníctva SR. Prostriedky na úhradu istiny vo výške 146 070 tis. Sk sa prevedú na mimorozpočtový účet Ministerstva zdravotníctva SR zo štátnych finančných aktív SR. Ministerstvo zdravotníctva SR uvedené prostriedky poukáže na účet SÚSCH na úhradu splátok úveru v roku 2004 pre FORTIS BANK Brusel.